**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Αριθμός Πράξης**

 **24 /2021**

Η Διευθύνουσα το Ειρηνοδικείο Μαραθώνα, Ειρηνοδίκης, Μαρία - Αμαλία Νταή

Αφού έλαβε υπόψη:

1. Την υπ’ αριθ. Δ1α/ΓΠ.οικ.26380 Κ.Υ.Α. (ΦΕΚ τ. Β’ 1682/24-4-2021), με την οποία λαμβάνονται έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το χρονικό διάστημα απότη Μ. Δευτέρα 26-4-2021 και ώρα 6:00 έως και τη Δευτέρα 3-5-2021 και ώρα 6:00, η οποία αφορά, μεταξύ άλλων, και στη λειτουργία των Δικαστηρίων,
2. Ότι τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών (άρθρο 1 παρ. 1Β σημείο 4 του πίνακα της άνω Κ.Υ.Α.),
3. Το άρθρο 83 παρ. 1 του Ν. 4790/2021, στο οποίο περιέχονται διατάξεις για την επαναλειτουργία των πολιτικών δικαστηρίων και της διαδικασίας της αναγκαστικής εκτέλεσης και
4. Την προάσπιση της δημόσιας υγείας, τις υπηρεσιακές ανάγκες και την εύρυθμη λειτουργία του Ειρηνοδικείου Μαραθώνα, καθώς και την προστασία της υγείας των υπηρετούντων σε αυτό, των προσερχομένων Δικηγόρων και πολιτών.

**ΑΠΟΦΑΣΙΖΕΙ** ότι, για προληπτικούς λόγους δημόσιας υγείας,

για το χρονικό διάστημα **από τη Μ. Δευτέρα 26-4-2021 και ώρα 6:00 έως και**

**τη Δευτέρα 3-5-2021 και ώρα 6:00**, ισχύουν τα ακόλουθα:

1. Αναστέλλονται προσωρινά οι δίκες που έχουν προσδιοριστεί, με την επιφύλαξη των κατωτέρω (υπ’ αριθ. 2) εξαιρέσεων.
2. Εξαιρούνται από την αναστολή, ήτοι θα διεξάγονται κανονικά:

α) Οι δίκες της τακτικής διαδικασίας που εκδικάζονται σύμφωνα με τις διατάξεις του Ν. 4335/2015 (νέα τακτική διαδικασία).

β) Οι δίκες ανακοπών κατά της εκτελεστικής διαδικασίας, στις οποίες δύνανται να εξετάζονται μάρτυρες στο ακροατήριο. Στην περίπτωση αυτή υπάγεται και η εκδίκαση παραδεκτώς σωρευομένων στο ίδιο δικόγραφο αιτημάτων.

γ) Οι δίκες εργατικών διαφορών, στις οποίες δύνανται να εξετάζονται μάρτυρες στο ακροατήριο.

δ) Οι δίκες ασφαλιστικών μέτρων που έχουν ως αντικείμενο εργατικές διαφορές, ανακοπές και αιτήσεις αναστολής κατά της εκτελεστικής διαδικασίας, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατ’ άρθρο 738Α ΚΠολΔ, τις ανακλήσεις αυτών, τις σχετικές με αυτές διαφορές του άρθρου 702 ΚΠολΔ, καθώς και τις δίκες της παρ. 3 του άρθρου 943 ΚΠολΔ, στις οποίες δύνανται να εξετάζονται μάρτυρες στο ακροατήριο. Στις περιπτώσεις αυτές υπάγεται και η εκδίκαση παραδεκτώς σωρευομένων στο ίδιο δικόγραφο αιτημάτων.

Οι ως άνω υποθέσεις εκφωνούνται κανονικά, χωρίς να απαιτείται -από μέρους των πληρεξουσίων Δικηγόρων των διαδίκων- η υποβολή οιασδήποτε έγγραφης δήλωσης την προηγούμενη εργάσιμη ημέρα της δικασίμου. Σημειώνεται, ωστόσο, ότι στις υπ’ αριθ. 2β, 2γ και 2δ υποθέσεις μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, συναινετικά αιτήματα αναβολής με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) eirmarathona@gmail.com, το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας, στη δε περίπτωση αυτή η αναβολή χορηγείται κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων.

ε) Η εκδίκαση υποθέσεων συναινετικής εγγραφής, ανάκλησης, εξάλειψης ή μεταρρύθμισης προσημείωσης υποθήκης, η οποία θα διεξάγεται μόνο εγγράφως, χωρίς τη φυσική παρουσία των διαδίκων, κατά παρέκκλιση της παρ. 2 του άρθρου 115 ΚΠολΔ, σύμφωνα με τα ειδικώς προβλεπόμενα στη διάταξη του άρθρου 161 του Ν. 4764/2020, η ισχύς του οποίου παρατάθηκε μέχρι τις 30-6-2021 (βλ. υπ’ αριθ. 16737 Υ.Α. [ΦΕΚ τ. Β’ 1226/30-3-2021]).

στ) Οι δίκες εκούσιας δικαιοδοσίας, συμπεριλαμβανομένων των Ν. 3869/2010 και 4605/2019, στις οποίες δεν θα εξεταστούν μάρτυρες/ διάδικοι. Στις περιπτώσεις αυτές, πρέπει να λάβει χώρα τουλάχιστον την προηγούμενη εργάσιμη ημέρα της δικασίμου, και έως τις 12:00 (το μεσημέρι), έγγραφη δήλωση των πληρεξουσίων Δικηγόρων όλων των διαδίκων, μέσω ηλεκτρονικού ταχυδρομείου (πρβλ. και άρ. 158 παρ. 3 Ν. 4764/2020), ότι η συγκεκριμένη υπόθεση θα εκδικαστεί χωρίς την εξέταση μαρτύρων/ διαδίκων. Η ανωτέρω δήλωση, στην οποία πρέπει να αναφέρεται ο ΓΑΚ και ο ΕΑΚ του δικογράφου, η διαδικασία, η δικάσιμος και τα ονόματα των διαδίκων, θα αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) eirmarathona@gmail.com. Επισημαίνεται ότι για τις υποθέσεις στις οποίες έχει χωρήσει, κατά τα ανωτέρω, έγγραφη δήλωση περί μη εξέτασης μάρτυρα/ διαδίκου, θα πρέπει να παρίστανται οι πληρεξούσιοι Δικηγόροι αυτοπροσώπως κατά την εκδίκαση της υπόθεσης στην προσδιορισθείσα δικάσιμο, σύμφωνα με τις διατάξεις του ΚΠολΔ, προς αποφυγή ερημοδικίας. Σημειώνεται ότι δεν απαιτείται υποβολή της προαναφερθείσας δήλωσης εκ μέρους του Εισαγγελέα, όταν παρίσταται ως διάδικος. Στις παραπάνω υποθέσεις (εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, και συναινετικά αιτήματα αναβολής με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, σύμφωνα με τα ειδικώς εκτεθέντα ανωτέρω (υπ’ αριθ. 2δ της παρούσας). Οι υποθέσεις εκούσιας δικαιοδοσίας (συμπεριλαμβανομένων των Ν. 3869/2010 και 4605/2019), για τις οποίες δεν θα έχουν αποσταλεί οι παραπάνω έγγραφες δηλώσεις (περί μη εξέτασης μάρτυρα/ διαδίκου ή συναινετικής αναβολής κατά περίπτωση) θα αποσύρονται οίκοθεν από το πινάκιο και δεν θα εκφωνούνται.

ζ) Η δημοσίευση διαθηκών, καθώς και η κήρυξή τους ως κυρίων. Οι υποθέσεις αυτές εκφωνούνται κανονικά, χωρίς να απαιτείται η υποβολή οιασδήποτε έγγραφης δήλωσης την προηγούμενη εργάσιμη ημέρα της δικασίμου, ενώ για την κήρυξη διαθηκών ως κυρίων δύναται, κατ’ εξαίρεση, να εξετάζονται μάρτυρες στο ακροατήριο.

η) Η συζήτηση αιτήσεων για παροχή νομικής βοήθειας. Οι υποθέσεις αυτές εκφωνούνται κανονικά, χωρίς να απαιτείται η υποβολή οιασδήποτε έγγραφης δήλωσης την προηγούμενη εργάσιμη ημέρα της δικασίμου.

θ) Η **συζήτηση αιτήσεων χορήγησης ή ανάκλησης προσωρινών διαταγών** (ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]). Τα αιτήματα χορήγησης ή ανάκλησης προσωρινών διαταγών θα συζητούνται, χωρίς την εξέταση μαρτύρων/ διαδίκων, με κλήτευση του καθ’ ου, διά έγγραφων υπομνημάτων των πληρεξουσίων Δικηγόρων των διαδίκων, τα οποία θα προσκομίζονται, μαζί με το γραμμάτιο προείσπραξης και τις οικείες εκθέσεις επίδοσης, από τους αυτοπροσώπως παριστάμενους πληρεξούσιους Δικηγόρους κατά την προσδιορισθείσα δικάσιμο. Σε περίπτωση που δεν υποβληθεί υπόμνημα από κανέναν από τους διαδίκους, η συζήτηση θα ματαιώνεται (και δεν θα αποσύρεται). **Συναινετικά αιτήματα αναβολής** μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατά τα ειδικώς αναφερόμενα ανωτέρω (υπ’ αριθ. 2δ). Οι προσωρινές διαταγές που έχουν ήδη χορηγηθεί και έχουν ισχύ έως τη συζήτηση της υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους, άλλως, θα λογίζονται αυτοδικαίως παραταθείσες μέχρι τη νέα δικάσιμο, που θα ορισθεί (βλ. άρθρο 83 παρ. 8 του Ν. 4790/2021).

ι) Η δημοσίευση αποφάσεων, πράξεων, διατάξεων και διαταγών.

**3)** Επίσης, **επιτρέπεται**:

α) Η κατάθεση, και με φυσική παρουσία, πάσης φύσεως δικογράφων όλων των διαδικασιών, συμπεριλαμβανομένων των ένδικων μέσων και των αιτήσεων παροχής νομικής βοήθειας. Προτρέπονται, ωστόσο, οι κ.κ. πληρεξούσιοι Δικηγόροι, προς αποφυγή συγχρωτισμού, όπως προβαίνουν σε ηλεκτρονική κατάθεση δικογράφων, όπου αυτό προβλέπεται και είναι δυνατό. **Επισημαίνεται ότι, αποκλειστικά και μόνο όσον αφορά στην κατάθεση προτάσεων και προσθήκης/ αντίκρουσης, κατά τα άρθρα 4Ηκαι 4Θ του Ν. 3869/2010 (υποθέσεις ρύθμισης οφειλών υπερχρεωμένων φυσικών προσώπων), έκαστος πληρεξούσιος Δικηγόρος θα δύναται να καταθέτει έως πέντε (5) δικόγραφα (προτάσεις και προσθήκη/ αντίκρουση μετά των σχετικών εγγράφων) ανά ημέρα, προς αποφυγή συγχρωτισμού, αλλά και προς καλύτερη εξυπηρέτηση όλων των ενδιαφερομένων.**

β) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

γ) Η λήψη ενόρκων βεβαιώσεων.

δ) Η έκδοση και λήψη απογράφων.

ε) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

στ) Καταθέσεις δηλώσεων τρίτου.

ζ) Η διενέργεια αποποιήσεων κληρονομίας.

η) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

θ) Οι βεβαιώσεις γνησίου υπογραφής για τα συναινετικά διαζύγια.

ι) Η κατάθεση προγραμμάτων πλειστηριασμού και

ια) Η διενέργεια προκαταρκτικών εξετάσεων και προανακρίσεων.

Για την ασφαλέστερη εξυπηρέτηση και προς αποφυγή συγχρωτισμού, **οι παραπάνω υπ’ αριθ. 3 α’ έως και ι’ ενέργειες, θα πραγματοποιούνται αποκλειστικά και μόνο κατόπιν** **προηγούμενης τηλεφωνικής συνεννόησης (ραντεβού) με τη Γραμματεία** του Δικαστηρίου στα τηλ. 22950-52633 και 22950-54133.

**4)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

**5)** Στο πλαίσιο των γενικών κατευθύνσεων που έχουν δοθεί από το Υπουργείο Υγείας, προτρέπονται οι κ.κ. πληρεξούσιοι Δικηγόροι και οι πολίτες **να μην προσέρχονται στους χώρους του Ειρηνοδικείου, παρά μόνον** για τη διεκπεραίωση των προαναφερόμενων υποθέσεων **και** αποκλειστικά **κατόπιν προηγούμενης τηλεφωνικής συνεννόησης (ραντεβού) με τη Γραμματεία**, για δε τυχόν διευκρινίσεις ή ερωτήσεις παρακαλούνται όπως επικοινωνούν τηλεφωνικώς με το Ειρηνοδικείο στα τηλ. 22950-52633 και 22950-54133.

Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** **Υποχρεωτική χρήση (μη ιατρικής) μάσκας** από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου, σύμφωνα με τις εκάστοτε οδηγίες και υποδείξεις της Επιτροπής Αντιμετώπισης Έκτακτων Συμβάντων Δημόσιας Υγείας από Λοιμογόνους παράγοντες.

**2)** Απαραίτητη η **χρήση αντισηπτικού διαλύματος** το οποίο είναι διαθέσιμο σε όλους τους χώρους του Ειρηνοδικείου.

**3) Αυστηρή τήρηση απόστασης προσώπων κατ’ ελάχιστο όριο 1,5 μέτρου**.

**4)** **Ανώτατο όριο παρευρισκομένων εντός του ακροατηρίου: δέκα πέντε (15) άτομα** (μη συμπεριλαμβανομένης της Σύνθεσης του Δικαστηρίου).

**5)** **Ανώτατο όριο εισερχομένων στους χώρους των γραφείων: ένα (1) άτομο** τη φορά.

Καπανδρίτι, 26 Απριλίου 2021

Η Διευθύνουσα το Ειρηνοδικείο Μαραθώνα

ΜΑΡΙΑ - ΑΜΑΛΙΑ ΝΤΑΗ
ΕΙΡΗΝΟΔΙΚΗΣ Δ’